b'\n_START_ARTICLE_\nPrundul Mare\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen extremitatea sud-vestic\xc4\x83 a jude\xc8\x9bului Arad (aproape de limita de grani\xc8\x9b\xc4\x83 cu jude\xc8\x9bul Timi\xc8\x99), pe teritoriul administrativ al comunei Secusigiu, aproape de drumul jude\xc8\x9bean DJ682, care leag\xc4\x83 satul S\xc3\xa2npetru German de Felnac.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 (aflat\xc4\x83 \xc3\xaen imediata apropiere a M\xc4\x83n\xc4\x83stirii Bezdin) a fost declarat\xc4\x83 arie protejat\xc4\x83 prin Hot\xc4\x83r\xc3\xa2rea de Guvern Nr.2151 din 30 noiembrie 2004, publicat\xc4\x83 \xc3\xaen Monitorul Oficial al Rom\xc3\xa2niei, Nr.38 din 12 ianuarie 2005 (privind instituirea regimului de arie protejat\xc4\x83 pentru noi zone) \xc8\x99i \xc3\xaentinde pe o suprafa\xc8\x9b\xc4\x83 de 91,20 hectare. Aceasta este inclus\xc4\x83 \xc3\xaen Parcul Natural Lunca Mure\xc8\x99ului \xc8\x99i reprezint\xc4\x83 o arie cu prunduri (nisipuri depuse de-a lungul timpului de apele r\xc3\xa2ului Mure\xc8\x99), lunci de c\xc3\xa2mpie, p\xc3\xa2lcuri de p\xc4\x83dure, paji\xc8\x99ti \xc8\x99i zone umede cu stuf (Phragmaties australis), p\xc4\x83puri\xc8\x99 (Typha).\n_START_SECTION_\nBiodiversitate\n_START_PARAGRAPH_\nRezerva\xc8\x9bia natural\xc4\x83 fost \xc3\xaenfiin\xc8\x9bat\xc4\x83 \xc3\xaen scopul protej\xc4\x83rii biodiversit\xc4\x83\xc8\x9bii \xc8\x99i men\xc8\x9binerii \xc3\xaentr-o stare de conservare favorabil\xc4\x83 a florei \xc8\x99i faunei s\xc4\x83lbatice aflate \xc3\xaen lunca Mure\xc8\x99ului._NEWLINE_Flora este constituit\xc4\x83 din specii arboricole de stejar (Quercus robur), frasin (Fraxinus excelsior) \xc3\xaen asociere cu r\xc4\x83chit\xc4\x83 alb\xc4\x83 (Salix alba), plop negru (Populus nigra) sau plop alb (Populus alba)._NEWLINE_La nivelul ierburilor vegeteaz\xc4\x83 mai multe rarit\xc4\x83\xc8\x9bi floristice protejate; printre care: neghin\xc4\x83 (Agrostemma githago), forfecu\xc8\x9ba b\xc4\x83l\xc8\x9bii (Stratiotes aloides), in\xc4\x83ri\xc8\x9b\xc4\x83 (Najas minor), pe\xc8\x99ti\xc8\x99oar\xc4\x83 (Salvinia natans), stupini\xc8\x9b\xc4\x83 (Platanthera bifolia), cornaci (Trapa natans) sau \xc8\x99tevie de balt\xc4\x83 (Rumex aquaticus)._NEWLINE_Fauna este reprezentat\xc4\x83 de o gam\xc4\x83 divers\xc4\x83 de specii; dintre care unele protejate la nivel european sau aflate pe lista ro\xc8\x99ie a IUCN._NEWLINE_Specii faunistice semnalate \xc3\xaen arealul rezerva\xc8\x9biei: cerb (Cervus elaphus L.), c\xc4\x83prioar\xc4\x83 (Capreolus capreolus), vulpe (Vulpes vulpes), mistre\xc8\x9b (Sus scrofa), iepure de c\xc3\xa2mp (Oryctolagus cuniculus); p\xc4\x83s\xc4\x83ri: st\xc3\xa2rcul cenu\xc8\x99iu (Ardea cinerea), barza neagr\xc4\x83 (Ciconia nigra), cioc\xc3\xa2rlie (Alauda arvensis), prigorie (Merops orientalis), egret\xc4\x83 (Egretta garzetta), vultur codalb (Heliaeetus albicilla), sturz c\xc3\xa2nt\xc4\x83tor (Turdus philomelos); precum \xc8\x99i specii de reptile, batracieni \xc8\x99i insecte.'